પ્રવાસીઓ, આપણે બાલીના મોટા ભાગના મંદિરો જોઇ વળ્યા ? આજે ચાલો ફરીએ ‘ઉબુડ’ બાલી ટાપુ ઉપરના પર્વાતીય પ્રદેશમાં આ ગામ વસેલું છે. મારે માટે ઉબુડ કોઈ ગામ નથી એ એક મોટી આર્ટ સ્કુલ કે આર્ટ ફેક્ટરી છે. તે ગામ આખું એક પારંપરિક આર્ટ, ક્રાફ્ટ, ડાન્સથી ઉભરાતું કલાક્ષેત્ર છે. ઉબુડની આજુબાજુ વરસાદી જંગલો અને પહાડોના ઢાળ ઉપર આવેલા ચોખાના ખેતરો ચારેબાજુ લીલીછમ ચાદર પાથરી હોય તેવા લાગે છે. અને વચ્ચે વચ્ચે આવેલા હિંદુ મંદિરો ફૂલના બુટ્ટા જેવા કલાત્મક લાગે છે.